
H emmeligheden bag Asger Jorns forhold til Læsø 
er, at han ikke bare købte en gård og byggede 
den om til atelier, men at hans gallerist, Børge 
Birch, og en af hans nærmeste kolleger, billedhuggeren 
Jørgen Haugen Sørensen, også købte huse på øen. Der¬ 
ved blev der etableret en lille koloni af de mennesker, 
som bakkede ham op. 

Det begyndte med, at Jorn kom til København og for¬ 
talte Birch, at han lige havde købt en gård på Læsø af en 
mand, han tilfældigvis havde mødt i et tog. 

En dag i januar 1964 havde Jorn været på vej med tog 
til Holstebro - måske for at besøge den kendte kunstsam¬ 
ler Frode Folkvang. I samme kupe sad en mand ved navn 
Svend Nielsen Dahl, bosat i Klampenborg og indehaver 
af Københavns Metal Kunst, der producerer vedhæng til 
hotelværelsesnøgler. Dahl stammede fra Struer, Jorn fra 
Vejrum, og det viste sig hurtigt, at mange hændelser i 
deres opvækst var forløbet på samme måde. Svend Niel¬ 
sen Dahl havde gennem trekvart år ejet en gård på Læsø, 
Bangsbohave på Lille Strandgårdsvej 28. Han havde gan¬ 
ske vist aldrig sat sine ben på Kattegatøen, men havde 
huset fra en handelsmand, der selv boede et andet sted 
på øen. 

De skulle begge af i Holstebro og tog ind på et hotel, 
hvor de delte en dobbeltseng. Inden havde de fået et 
par whiskyer i baren og med håndslag bekræftet, at Jorn 
købte Bangsbohave for 10.000 kr. Handelen skulle ordnes 
gennem Birch. Jorn havde muligvis flottet sig og også 
lovet et billede oveni, men det ville Birch i hvert fald ikke 
stå ved. 

1964 var det år, hvor Asger Jorn fyldte 50. Han var i 
en anden situation i livet. Han var ikke længere ung og 
primus motor i de kunstnergrupper, som formulerede 
tidsånden. De unge var optaget af andre kunstretninger, 
især amerikansk popkunst. Nu var Jorn i stedet en aner¬ 
kendt mester, der måtte udgøre sin egen bevægelse. 

1. april 1964 skrev Birch til Jorn, at “i dag har jeg til 
banken indbetalt penge, så gården på Læsø er din. Til¬ 
lykke med den. Jeg tror, du vil få megen glæde af denne 


1 Asger Jorn på 
Bangsbohave sid¬ 
dende foran bagsi¬ 
den af stuehuset, 
der vender ned mod 
haven. Fotograferet 
i oktober 1968. 

gård, og jeg vil sammen med min familie, så hurtigt jeg 
kan, tage derop og gøre det hele i stand til dig”. 

Birch og Jørgen Haugen Sørensen tog derefter til 
Læsø. De indlogerede sig ved Vesterø Søndre Kirke i den 
gamle rødmalede præstegård og fandt hurtigt ud af, at 
Jorns nyerhvervelse lå afsides og var i en dårlig forfatning. 
Den havde længe stået ubeboet som en ødegård. 

Birch og Haugen Sørensen forelskede sig også i øen 
og besluttede at købe et hus hver. I august samme år 
tog Karie og Børge Birch til Læsø og kørte rundt og så 
på huse, som var til salg. På Karie Birchs fødselsdag, 3. 
august, så de på Vesterøgård på Agersigen 4, en vinkel¬ 
gård i udkanten af Vesterø Havn. Det tolkede hun som 
et godt tegn, og de besluttede at købe den. 

Haugen Sørensen havde haft sin første udstilling i 
Galerie Birch i oktober 1960. Det var galleriets åbnings¬ 
udstilling efter nogle års pause og blev en kæmpesucces. 
Haugen Sørensen købte et hus i udkanten af Paris og 
havde kontakt med Jorn både i Paris og i Norditalien. 

Asger Jorns bror, forfatteren Jørgen Nash, havde i ef¬ 
teråret 1960 købt ødegården Drakabygget på grænsen 
mellem Skåne og Hallandsåsen. Fra begyndelsen var Jorn 
involveret i ombygningen af den fem længer store gård. 
I juli eller august 1961 var Jorn på besøg og malede bl.a. 
et billede, han gav titlen Drakabygget. Han var der også 
flere gange i løbet af sommeren 1962 - bl.a. ledsaget af 
sin tyske gallerist Otto van de Loo. Samme år indledte 
Jorn og Nash udgivelsen af tidsskriftet Drakabygget - for 
kunst mod atombomber, paver og politikere. 

Drakabyggets tidligere lade var ved at blive bygget om 
til atelier for Jorn, og i den forbindelse havde Jorn - der 
havde det med lidt uklare aftaler - givet Nash tilladelse 
til ubegrænset trækning på sin konto hos bankbestyrer 
Andersen i Handelsbanken. Det blev misbrugt, og Jorn 
måtte afbryde samarbejdet med Nash i november 1962. 
Situationen blev ikke bedre af, at Nash gik til medierne 
og kaldte broderens opsigelse af samarbejdet for “frika¬ 
dellens flugt over plankeværket”. 

Jorn var en internationalt kendt maler, selv om det 

egentlig var lidt imod hans væsen. Da Nanna mange år 
senere havde født deres søn Ib i Paris, fik Jorn næste 
morgen besøg af gallerist Willy Omme og Birte Beck i 
Colombes. Jorn åbnede døren med rodet hår og erklæ¬ 
rede, at hans søn var blevet født om natten, men meget 
betegnende ville han gerne, hvis Birte Beck kunne lave 
“rigtig dansk mad” for at fejre sønnens fødsel. Jorn var 
dybest set en nostalgisk hjemmefødning, og efter bruddet 
med broderen stod han igen og manglede et holdepunkt 
i Skandinavien. 

Første gang, Jorn aflagde besøg på Læsø, var i august 
1965. Birch mente, at en Jorn-udstilling i Norge kunne 
blive en succes, fordi nordmændene - med Edvard 
Munch - havde alle forudsætninger for at værdsætte hans 
kunst. I al hast blev der arrangeret en vandreudstilling, 
som skulle vises i Bergens Kunstforening i september 
1965, i Trondhjems Kunstforening i oktober samme år 
og på Kunstnernes Hus i Oslo i december. Det viste sig, 
at Birchs fornemmelse var korrekt, for udstillingen blev 
en kæmpesucces. Forøvrigt førte den også til, at Jorn 
fik kontakt med Per Hovdenakk, dengang journalist ved 
Bergens Arbeiderblad. 

Jorn og Birch havde lynende travlt. I Aarhus havde 
Birch fået lov at disponere over Galleri ved Aaen, som 
var lukket for sommeren. Her havde Jorn i juli stillet en 
række lærreder op og arbejdede som en gal for at få de 
nye billeder klar til tiden. 

Birch elskede store biler, og sammen kørte de et par 
dage til Læsø. Jorn havde ikke kørekort og var også på 
det punkt afhængig af folk, som hjalp med det praktiske. 
Bangsbohave var slet ikke sat i stand endnu, men Birchs 
gård var taget i brug. I den ene ende var stuehuset, på mid¬ 
ten den tidligere lade og i den fjerne ende den tidligere 
stald. I laden havde Birch indrettet et opholdsrum, hvor 
han havde sit trommesæt stående. Han elskede jazzmusik. 

Birch ønskede mere luft på grunden, og han og Jorn 
gik ude på marken og fældede træer. Efter nogle timer 
erklærede Jorn, at han ville gå ind og drikke en øl. 

2 Yderste venstre 
felt af det vægmaleri, 
som Jom i august 
1965 udførte på 
Børge Birchs gård. 
Det er en nocturne- 
scene. Solen er gået 
ned, mørket har sæn¬ 
ket sig, og alt er gået 
til ro. Fotograferet 
ca. 1979. 


Det var Birch, der indkøbte farver, pensler og lærred 
forjorn. Afen eller anden grund stod et større lager af 
farver inde i opholdsrummet. Jorn brugte meget at male 
hos venner og bekendte. Hvis de havde et billede, kunne 
han finde på at male videre på det - med de farver, der 
tilfældigvis var for hånden. Jorn var ikke interesseret i de 
farver, som naturen har på Læsø. Der findes imidlertid 
én farve, Læsøgrøn, som bruges på mange gårde til træ¬ 
værket og stalddørene. Den er også anvendt på Birchs 
gård, hvor der stod en dåse, som Jorn tog i anvendelse. 

Mens Birch intetanende arbejdede videre med 
træfældningen, gik Jorn spontant i gang med at male 
den ene langvæg i laden. Ejendomme på Læsø er lave 
og kringlede, mørke og med forskellige gulvniveauer. 
Maleriet fungerer som en dekoration, der binder det 
seksten meter lange, meget forskelligartede rumforløb 
sammen. 

Det er et af Jorns private billeder - malet til en ven 
på et sted uden offentlig adgang. Det begynder til højre 
med et stort regulært vægfelt, hvor der er malet en scene 
med mange figurer. Det fortsætter mod venstre hen over 
en døråbning, hvis sider er meget dybe og indeholder 
hvert sit skjulte billede af erotisk karakter. Til venstre for 
døren er endnu et stort vægfelt med en sol tegnet som 
et ansigt og i det ene hjørne en enorm maske, der i sig 
selv består af flere mindre masker. Måske et portræt af 
gårdens ejer. Jo længere billedet rykker mod venstre, jo 
mørkere bliver det, som om en munter dag lakker mod 
enden, og solen er ved at gå ned. Længst til venstre - 
rundt om et hjørne - har Jorn malet en nocturne-scene, 
som især kendes fra hans kunst i 40’erne og 50’erne. Det 
er nu aften, og alt er faldet til ro. 

Udflugten til Læsø varede ganske få dage. 8. august 
1965 var Birch og Jorn tilbage i Aarhus for at arrangere 
fotografering og indramning af malerierne til vandreud¬ 
stillingen i Norge. 

De næste tre år viste Jorn sig slet ikke på Læsø. Regn¬ 
skabsbøger fra Galerie Birch viser, at Birch begyndte at 
udbetale beløb til håndværkere for renovering af Bangs- 

bohave i juni 1967. Hele efteråret og vinteren 1967 blev 
der hver måned betalt håndværkerregninger. Det fort¬ 
satte med mellemrum gennem hele 1968, og der blev 
også betalt håndværkerregninger i januar, november og 
december 1969. 

Sammen med ægtefællen Matie havde Jorn en bolig i 
Paris i Rue de Tage. Typisk for Jorn havde han både en 
loftsetage, hvor han malede, og en lejlighed på tredje sal, 
hvor de boede. Efter bruddet mellem dem i december 
1961 flyttede han til en lejlighed på Boulevard de la Gare, 
som han imidlertid mistede i november 1964. 

Jorn havde gang i mange projekter samtidig. Der var 
en omfattende brevveksling. Længe hørte man ikke fra 
ham, men så pludselig stod han der. Som en vagabond 
levede han nu i en kuffert og rejste fra hotel til hotel, 
når han ikke boede hos venner og bekendte. Ofte havde 
han halvt færdige malerier sammenrullet med sig. 

Jorn var et hemmelighedsfuldt menneske. Han kunne 
lide at gemme sig af vejen. “Jorn er i byen”, lød rygtet, 
men som regel opdagede man det først, når han allerede 
var rejst videre. I perioder skiftede han opholdssted næ¬ 
sten dagligt. 

Læsø var et sted, hvor han kunne forsvinde, men selv 
det var vanskeligt. Danmark er et lille land. Det rygtedes 
snart, at han var på Læsø, og så kom der journalister for 
at opsøge ham. Nogle gange ankom de uden aftale, og 
det brød Jorn sig ikke om. 

Bangsbohave består af to let adskilte længehuse. 

Stuehuset var lavt, mørkt og fugtigt. For at mindske 
fugten blev der støbt nye gulve og lagt parketgulv i stu¬ 
erne og linoleumsgulv i køkkenet. Ved en omfattende 
operation blev tværbjælkerne på alle spær hævet, så lofts¬ 
højden kunne øges undtagen i siderne, hvor spærene gik 
ned, og hvor loftet derfor blev skråt. Meget hjalp det ikke. 
Stuehuset forblev mørkt og trangt. 

Om sommeren var der varmt i Albissola og Paris, og så 
var det behageligt for Jorn at opholde sig på Kattegatøen. 
Her kunne han få luft. I betragtning af, at han anvendte 


3 Det store felt til 
venstre for døren på 
Joms vægmaleri hos 
Birch. Solen, der er 
malet som et ansigt, 
er på himlen og skin¬ 
ner på den store eng 
til venstre. Nederst 
til venstre ses en 
stor figur, hvis to 
blå øjne hver er som 
mindre masker. Den 
murede trappe og de 
sortmalede spær med 
lysstofrør og hjemme¬ 
lavede skærme min¬ 
der om den måde, 
som Birch senere 
indrettede Jorns ate¬ 
lier på. Fotograferet 
ca. 1979. 

4 Det store felt til 
højre for døren. Det 
er her, billedfrisen 
begynder. Solen er 
lige stået op, og him¬ 
len er endnu farvet 
gul og rød. Solen 
kaster sine stråler 
ud over en mark 
med mange figurer. 
Yderst til venstre ses 
døråbningen med 
de to malerier med 
erotiske motiver, der 
er skjult i selve dør¬ 
nichen. Fotograferet 
ca. 1979. 


Bangsbohave til at se børnene i sommerferien, forbavser 
det, at han slet ikke indrettede sovepladser i stuehuset. 

Til at renovere Bangsbohave brugte Birch de samme 
håndværkere, tømrer Kurt Strøm og murer Jens Lilletho- 
rup, som han selv havde anvendt på Vesterøgård. Reno¬ 
veringen af Jorns atelier fik lighed med den måde, Birch 
havde sat sin lade i stand på. 

I Bangsbohaves tidligere stald træder man ind i gavlen 
mod øst, og i denne del af bygningen er staldstrukturerne 
endnu synlige. Oprindelig var her en midtergang med 
hestebåse mod nord og fåresti mod syd. De buede stald¬ 
lofter af molersten og midtergangen er bevaret. Til hver 
side er indrettet et soverum, og i selve midtergangen blev 
indbygget et thekøkken. 

Mod vest er bygningen helt forandret, for her rev man 
loftet ned, så der kom et stort maleratelier helt op i kip. 
At komme ind i dette rum føles som at træde ind i det 
atelier i laden på Drakabygget, som Jorn havde mistet 
ved broderstriden. Midt i maleratelieret blev muret en 
pejs og i forbindelse med den en trappe, der fører op til 
etagen over soverummene, resterne af det oprindelige 
høloft. Her blev indrettet papiratelier. 

På atelierets sydside tilføjede Jorn en garage, der er 
åben mod vest, og som mod øst har et redskabsrum. Her 
opbevarede han lister til blændrammer, lærred på ruller 
og farve. 

Det første, der skete i sommeren 1968, var, at der an¬ 
kom to unge mennesker fra Holland. De havde medbragt 
et telt, formentlig fordi de fra Albissola var vant til, at 
Jorns huse var den rene ruin. Naboen, minkavler Erland 
Stoklund, blev tilkaldt, og med en le slog han græsset, 
der stod meterhøjt på gårdspladsen. 

De to unge mennesker blev en måned. Det var Martha, 
en af Maties døtre med Constant, der havde sin ven med. 
Hun var en skønhed med helt sort hår. Jorn havde lært 
sine børn at tale mange sprog - også dansk. Stoklund talte 
ikke engelsk, og de to unge mennesker kun et gebrokkent 
dansk. De lånte en robåd af Jørgen Haugen Sørensen. 

5 Asger Jorn: 

Den blonde hede, 
1964-68. Olie på 
lærred, 100x72 cm. 
Motivet synes at 
være en ø befolket af 
eventyrlige væsener. 
Bruun Rasmussen 
Kunstauktioner oply¬ 
ser i katalog nr. 720, 
at det på bagsiden er 
betitlet og betegnet A. 
Jorn, Gotland 1964 
og Læsø 1968. Guy 
Atkins ’ fortegnelse 
registrerer ikke en 
eventuel tekst på 
bagsiden af maleri¬ 
erne. Derfor findes 
der intet overblik 
over, hvilke malerier, 
der på bagsiden er 
betegnet med Læsø 
som oprindelsessted. 


Derefter dukkede Jorn selv op. Naboen var beskæftiget 
med at sætte en skillevæg op midt i stuen. Jorn gik og 
malede denne væg og væggene i atelieret. 

Martha studerede antropologi og fortalte Jorn, hvad 
hun havde læst. På det tidspunkt, i 1967-68, var Jorn op¬ 
taget af fransk strukturalisme. Næste dag kom han og 
havde læst det samme og ville diskutere og havde en 
anden mening om det hele. Det var ikke let. 

Jorn blev på Læsø helt til midten af oktober. I sin 
regnskabsbog noterede Birch ud for 29. oktober 1968, 
at han af Jorn havde købt fem små oliebilleder, hver på 
46 x 55 cm, udført på Læsø til en samlet pris på 37.500 kr. 
Jorn gav billederne titler på sproget i det land, hvor de var 
blevet til. Hvis man søger i Guy Atkins’ registrant, finder 
man under 1968 præcis fem billeder med det angivne mål 
og titler på dansk: Sandhedens øjeblik, Den gamle debutant, 
Den forfløjne strand, Sø og land samt Skovro. 

Jorn gav et interview til Ekstra Bladet , som blev bragt 
tirsdag 22. oktober 1968. Det fremgår heraf, at Jorn havde 
haft Bangsbohave i fire år, men at han i det tidsrum sam¬ 
menlagt kun havde haft tid til at opholde sig dér i ti mi¬ 
nutter. Det forhold var ændret. Nu havde han rigtig taget 
gården i besiddelse bl.a. med indretningen af et stort 
atelier. “Mærkeligt nok, siger han. Men det er egentlig 
det første, jeg har, som er indrettet helt efter mit eget 
hoved”. Det fremgik af Ekstra Bladet , at han netop havde 
foretaget indtoget på gården sammen med sønnen Ole 
og de to andre unge slægtninge. 

Jorns udtalelser afspejlede hans nye situation i tilvæ¬ 
relsen. På spørgsmålet om, hvorfor han var havnet på 
Læsø, svarede han, at “det var nærmest en tilfældighed, 
men bag det ligger nok, at jeg, da jeg jo ikke har noget 
med dansk kulturliv at gøre, men alligevel er og føler mig 
som dansker, måtte finde et sted, hvor jeg kunne sidde 
uden at gøre nogen noget. Det er selvfølgelig en illusion 
at tro, det kan lade sig gøre. Men alligevel... Man kan 
godt sige, jeg er her for at blive lidt glemt. Rådne lidt op, 
lige så stille. Måske er det starten på retræten. Man skal 
jo også tænke på sine gamle dage. Nu vil jeg koncentrere 

mig om maleriet”, erklærede han - naturligvis med bag¬ 
grund i, at hans projekt på 24 bind om 10.000 års nordisk 
folkekunst var blevet indstillet i foråret 1967. 

Den direkte grund til at Ekstra Bladet opsøgte Jorn var, 
at der i midten af oktober var blevet holdt et møde i Sta¬ 
tens Museumsnævn. Silkeborg Kunstmuseum var blevet 
oprettet ved en stiftende generalforsamling 14. juni 1966. 
Man havde gennem halvandet år søgt Statens Museums¬ 
nævn om tilladelse til at ansætte Per Hovdenakk som 
daglig leder, men det var nu blevet endelig afvist med 
henvisning til, at han var journalistuddannet. 

Per Hovdenakk var selv i København den dag, og afta¬ 
len var, at en embedsmand i kulturministeriet efter mødet 
skulle ringe til naboen, Erland Stoklund, der så skulle 
sørge for, at Jorn kom til telefonen. Kunstanmelderen 
Gunnar Jespersen var også til stede i ministeriet og øn¬ 
skede at interviewe Jorn om situationen, men det afslog 
han. 

Det var derfor, Ekstra Bladets journalist og fotograf uan¬ 
meldt opsøgte Jorn på Læsø. Der verserede rygter om, at 
Jorn ville indstille donationerne til Silkeborg Kunstmu¬ 
seum, fordi hans kandidat ikke havde fået direktørstil¬ 
lingen. Klogeligt afholdt han sig fra offentlig polemik 
herom, fordi det kunne have skadet oprettelsen af selve 
museet. 

Nu havde Jorn fået nok af uanmeldte besøg. På Eks¬ 
tra Bladets foto fra oktober 1968 (gengivet på omslaget) 
bestod Bangsbohave af to selvstændige længehuse, men 
på det foto, som Frank Lund tog i juni 1969 af Jorn, som 
hælder vand fra en gryde kartofler, ses i baggrunden en 
netop opført mur mellem stuehuset og atelieret. Nu var 
det ikke længere muligt at køre ind på gårdspladsen og 
derfra gå direkte ind i atelieret. 

Der findes et maleri, som med sikkerhed er malet på 
Læsø i efteråret 1968. I april 2003 solgte Bruun Rasmus¬ 
sen ved auktion 720 Den blonde hede , der ifølge kataloget 
er betegnet Gotland 1964 og Læsø 1968 på bagsiden. 
Dobbeltdateringen viser, at det er et rigtigt rejsebillede. 
Erland Stoklund hentede ofte Jorn ved færgen i Vesterø 

Havn, og han medbragte nogle gange lærreder, der al¬ 
lerede var bemalede og nu skulle gøres færdige. Jorn 
har også påbegyndt lærreder på Læsø og derefter taget 
dem med og færdiggjort dem andre steder. Museum Jorn 
ejer et sådant værk. Jorn malede tolv billeder på Gotland 
i sommeren 1964. Den blonde hede er et af dem og var 
med på vandreudstillingen i Norge i efteråret 1965, og 
derefter er det blevet bragt til Læsø, hvor Jorn har malet 
videre på det. Det er også et rigtigt ø-billede - uanset om 
det er Gotland eller Læsø, der refereres til. Man ser en 
lysende gul-grøn ø befolket af eventyrlige personer om¬ 
givet af mørkt vand. Der er ingen tvivl om, at Jorn har 
fundet sig godt til rette på Gotland i sommeren 1964. 

Man kunne ikke bare tage telefonen og ringe til Jorn. 
Hvis børnene ville vide, hvor deres far befandt sig, måtte 
de ringe til Birch. I Peter Bramsens litografiske værksted 
i Paris ringede telefonen altid hen mod den sidste i må¬ 
neden. Jorn havde næsten lidt forfølgelsesvanvid. Hvis 
telefonen ringede, blev han nervøs og bad Peter Bramsen 
tage den. “Hvis det er til mig, så sig, jeg ikke er her, men 
tag imod besked”, forklarede han og stod imens lige ved 
siden af og hviskede, så alle kunne høre det: “Hvem er 
det”? 

Jorn havde heller ikke telefon på Bangsbohave. Det 
var den egentlige grund til, at der opstod et bekendtskab 
mellem ham og Erland Stoklund. Jorn havde en rød da- 
mecykel, og når der skulle telefoneres, kom han susende 
ind på naboens gårdsplads. Samtalerne var til Italien og 
Frankrig og gik over rigstelefonen. 

Der var også nogle gange, hvor Jorn var der, men hvor 
Stoklund havde fået besked på at sige, at han ikke var der. 

I et atelier foregår alt mellem kunstneren og lærredet. 
Resten er uvedkommende og skal bare være i orden, så 
det ikke forstyrrer. 

Jorn var meget optaget af arkitektur, især samspil¬ 
let mellem kunst og arkitektur, og skrev i 1940’erne og 
50’erne meget om emnet - det meste vendt imod funktio¬ 
nalisme og moderne byplanlægning. Derfor er det værd 

at bemærke, at hans boliger og atelierer var overraskende 
funktionelt indrettet. 

Et ganske bestemt mønster gik igen i Jorns boliger - 
og også de steder, hvor han indrettede sig midlertidigt. 
Som regel holdt han bolig og atelier adskilt, så han kunne 
arbejde uforstyrret i sin egen rytme. Selve atelieret be¬ 
stod ofte af to rum: et til at male i og et til at skrive og 
overnatte i. Han foretrak at have lærreder opspændt på 
blændramme stående på en lav hylde, flere ved siden af 
hinanden. I hans atelierer er der som regel sidelys fra et 
højtsiddende vindue på den nordvendte væg. 

Når man kom ind i maleratelieret på Bangsbohave, 
så man i det første hjørne en håndvask svinet til med 
farve, fordi der blev renset pensler i den. Alle vægge var 
malet hvide undtagen bag håndvasken, hvor væggen var 
beklædt med imiterede fliser af grønt vinyl. Ved siden af 
vasken stod en stor brunmalet radiator, og her var også 
bevaret et enkelt staldvindue. De øvrige staldvinduer på 
sydvæggen var muret til. Jorn arbejdede ved endevæggen 
mod vest. Her var i forlængelse af hinanden opsat to 
lave hylder, hvor der kunne stå op til seks lærreder, som 
han flyttede rundt på. Jorn foretrak at arbejde på denne 
måde, hvor det opspændte lærred gav en elastisk, let du¬ 
vende modstand mod penslens tryk. Hvis der manglede 
lidt på et billede, kunne han finde på at duppe farven på 
med fingrene; Jorn havde meget nervøse hænder. Foran 
endevæggen stod altid et lille bord med to plader slået op 
og med den korte side ind mod endevæggen. Bordpladen 
var dækket af et stykke plastic, hvor der lå farvetuber og 
dåser med Ripolin, lakfarve af høj kvalitet. Jorn kørte ikke 
farverne ud på plasticen for at blande dem - han tog dem 
ublandet direkte fra tuben og gav dem bare den rigtige 
konsistens med linolie, terpentin og tørrelse. Atelieret 
har betongulv, men foran endevæggen, hvor Jorn stod 
og arbejdede, havde han beklædt gulvet med en bred 
stribe linoleum. I hjørnet stod en stigereol, som Jorn selv 
havde samlet. Den stod altid helt til højre med den smalle 
side op mod endevæggen. I den og i vindueskarmen lå 
en stak italienske og tyske kriminalromaner. Når han var 


18 



på rejse, læste Jorn den slags for at øve fremmedsprog. 
På nordvæggen ud mod gårdspladsen var et langt smalt 
vindue med beslag til gardiner, såjorn kunne trække for, 
når han ville være fri for indblik. Hvis Jorn gennem dette 
vindue så, at der kom gæster ind på gårdspladsen, skyndte 
han sig ud af atelieret og ind i hovedbygningen og tog 
imod dem fra køkkendøren. Derved undgik han, at uved¬ 
kommende kom i atelieret. På saddeltagets nordside er 
der to striber tagplader af gennemskinneligt plexiglas. 
På hvert af de fem spær er monteret to lysstofrør med 
skærme fremstillet af zinkblik, så alt elektrisk lys kastes 
over mod endevæggen. 

Det skete en enkelt gang, at Erland Stoklund kom ind 
i atelieret, mens Jorn stod og arbejdede. Stoklund troede, 
at en maler gjorde et enkelt maleri færdigt ad gangen. 
Han så, at Jorn havde stillet fire-fem malerier ved siden af 
hinanden på den lave hylde og var i færd med at male gul 
på dem alle. Senere samme dag eller dagen efter ville han 
så på tilsvarende vis give dem alle blå eller grøn. Stoklund 
blev chokeret over, at det foregik på den fabriksagtige 
måde. 

Ved at have to soveværelser i atelierbygningen sikrede 
Jorn, at han kunne have sin egen døgnrytme - hvile sig i 
pauser i arbejdet, male hele natten, gå sent i seng og stå 
op om formiddagen - uden at blive forstyrret af familien. 

Midt i maleratelieret var en pejs - og ved denne førte 
en trappe op til papiratelieret. Fra trappen kunne han 
betragte værkerne i maleratelieret fra en anden vinkel. 
I papiratelieret var der en enkelt stribe gennemskinne¬ 
lige plexiglasplader i taget, og under dem stod et bord, 
hvor Jorn kunne sidde og læse, skrive og male akvareller 
og gouacher. Dette bord var også dækket med plastic. 
Ved siden af stod den blå sofa, han arvede, da moderen, 
Maren Jørgensen, døde i september 1970. Over for bor¬ 
det stod stablet oven på hinanden to metalskuffedarier, 
hver med fem brede, lave skuffer. Her blev færdige og 
ufærdige billeder opbevaret, når Jorn ikke var på går¬ 
den. For at forhindre tyveri signerede han først værker, 
når de forlod atelieret. På hver side af skuffedarierne 

stod en blå polstret lænestol fra moderens møblement. 
Det var her, Jorn og Birch sad og diskuterede. Der var 
store askebægre, som altid var fyldt til randen med aske 
og cigarstumper. Loftet og den skrå del af væggene var 
beklædt med fyrretræs profilbrædder, mens de lodrette 
vægge var hvidmalede. 

Jorn var konstant omgivet af familie og venner, når han 
var på Bangsbohave. Han har ikke haft arbejdsro, og det 
giver anledning til at tro, at der er blevet skabt en del 
papirarbejder. De mest kendte papirarbejder fra Læsø er 
de såkaldte “prikbilleder”. Jorn skænkede et af dem til 
Jørgen Haugen Sørensen. Med vandopløselig farve har 
han afsat en række punkter hen over hvide ark papir. 
Hvert billede er i en enkelt farve med dækhvidt ind imel¬ 
lem. 

Den tyske kunsthistoriker Gerd Presler har registre¬ 
ret alle Jorns skitsebøger, som er delt mellem Museum 
Jorn og Henie-Onstad Kunstsenter. Et af katalognumrene 
fra Henie-Onstad består af otte løse blade taget ud af 
en skitseblok. De er udført med gouache, akvarel, olie¬ 
kridt, blyant og dækhvidt. Der mangler omslag, men på 
et medfølgende stykke papir har Jorn betegnet dem som 
“laverede tegninger fra Læsø sommeren 1971”. 

Næste gang, Jorn dukkede op på Bangsbohave, var i på¬ 
sken 1969. Der eksisterer et oliebillede med dedikationen 
“Påske på Læsø, til Anette, 1969”. Karie og Børge Birchs 
datter, Anette, havde fødselsdag 7. april, altså i påsken, 
og det er en fødselsdagsgave til den elleve år gamle pige. 

Jorn må have fået besøg af endnu en journalist under 
dette ophold. Den Læsøbaserede Bernth Christensen of¬ 
fentliggjorde et interview “Til morgenkaffe hos Asger 
Jorn på Læsø” i Vendsyssel Tidende søndag 13. april 1969. 
Bernth Christensen beskrev indledningsvist, hvordan han 
er kørt ind på gårdspladsen “intetanende, at Asger Jorn 
blot en måned i forvejen én gang for alle med femtom- 
mer søm havde slået fast, at han ikke mere ville gå med til 
at lade sig interviewe”. Men “da De nu er kommet herud, 
lad dette da være mit sidste interview”, sukkede Jorn. 


6 Asger Jorn ar¬ 
bejder i atelieret på 
Bangsbohave. Det er 
vanskeligt at identi¬ 
ficere det maleri, han 
arbejder på. Måske 
er det Livets færden, 

1969. Olie på lær¬ 
red, 78 x 58 cm. 
Atkins nr. 1848. 
Fotograferet i april 
1969. 

7 Asger Jorn: Som¬ 
merens bål, 1969. 
Olie på lærred, 

73 x 92 cm. Øverst 
til venstre ses sankt¬ 
hansbålet, hvis flam¬ 
merfarver himlen 
rød og orange. På 
marken i forgrunden 
står forskellige grup¬ 
per af tilskuere. Til 
venstre er det måske 
familien Birch med 
Børge, Karie og 
Anette som den lille 
pige helt i forgrun¬ 
den. Helt til højre 
står Asger forn må¬ 
ske selv - med skæg, 
der farves orange 
i skæret fra flam¬ 
merne. 


Jorn tog altid imod gæster i køkkenet, hvor man bæn¬ 
kede sig om et lille bord i hjørnet. Mens Jorn lavede 
morgenkaffe, fortalte han, at han tidligere på året i Paris 
havde fået udgivet en kogebog, La langue verte et la cuite. 
u Jeg er vagabond. Jeg tror ikke, kunstnere har hjemme 
nogen steder i dag”, forklarede Jorn, som også sagde, at 
“det er ligegyldigt for tilskueren, hvad jeg har villet med 
billedet. Det kommer an på, hvad han selv vil med det. 
Hvis han ikke har et personligt forhold til billedet, er 
det værdiløst for ham”. Jorn oplyste, at han var begyndt 
at føle, det var svært at skille sig af med billederne. Det 
var, som om han ikke længere bare kunne ryste dem ud 
af ærmet. 

Matie ogjorns søn, Ole, havde gået som kostskoleelev 
på Th. Langs Skoler i Silkeborg, hvor han tog studenter¬ 
eksamen i juni 1969. Jorn ankom til Silkeborg direkte 
fra London, hvor han havde været på British Museum 
og besøgt Guy Atkins. En af de første dage havde han et 
møde med direktøren for Reinhold Center - et lokalt 
firma, der forhandlede malervarer - og fik en reklame¬ 
kalender udleveret. Jorn tog den straks i brug: førte ind, 
at han ugen forinden havde været i London, og anvendte 
den derefter resten af året som en form for lapidarisk 
dagbog. 

Onsdag 18. juni var han til afslutningsceremoni på Th. 
Langs Skoler. Torsdag 19. juni arbejdede han på Skan¬ 
dinavisk Institut for Sammenlignende Vandalisme med 
Didrek-fotos. Fredag 20. juni havde han møde med Jørn 
Utzon og borgmesteren i Silkeborg, og lørdag 21. juni 
var der endnu en afslutningsceremoni på skolen. 

Samme dag kørte Jorn til Læsø med Ole og nogle af 
hans kammerater, bl.a. Frank Lund. Søndag 22. juni an¬ 
kom datteren Susanne. Ole og hans kammerater rejste 
allerede mandag 23. juni, og tirsdag morgen rejste Su¬ 
sanne. Samme dag traf Jorn Peter Bramsen og Jørgen 
Haugen Sørensen, og om aftenen var der sankthansbål 
på stranden i Østerby, hvor Jorn løb på Birch. 

“Lang fuld nat”, skrevjorn næste morgen i kalenderen. 
Alle var rejst, og han havde været alene på Bangsbohave. 

Efter hjemkomsten fra bålfesten må han være gået di¬ 
rekte over i atelieret og malet et billede, der fik titlen 
Sommerens bål. Det er med sikkerhed et Læsøbillede, for 
få dage senere viste Birch det til Poul Ægidiussen, en ung 
lokal mand, der gik til hånde med smedearbejde. Det 
var lige blevet færdigt, fortalte Birch. Øverst til venstre 
ses et stort bål, der farver himlen rød og gul. På græsset 
i forgrunden står en række figurer og ser spørgende på 
hinanden. Flammerne spejler sig i ansigterne på men¬ 
neskene omkring bålet. Det er et rigtigt sommerferie¬ 
billede og viser, hvor vidtspændende og forskelligartet 
Jorns Læsøværk er. Her har han lagt alle internationale 
ambitioner bag sig, for Sommerens bål minder mere om 
dansk kunst og Jens Søndergaard end andet fra de år. 

Onsdag 25. juni ankom sønnen Troels og torsdag 26. 
juni sønnen Klaus, men allerede om lørdagen rejste de 
alle tre fra Læsø via Silkeborg til København. Det korte 
ophold på Læsø er typisk for det livsmønster, som fremgår 
af kalenderen for 1969: Bortset fra ugelange arbejdsop¬ 
hold i Colombes skiftede Jorn næsten dagligt opholdssted 
mellem byer som Paris, London, Munchen, Marburg og 
København. 

Jorn var ikke tiltrukket af lyset på Læsø, og som regel 
malede han sine hilleder om natten i skæret fra lysstofrør. 
Han var heller ikke strandmenneske og ville ikke sidde 
ude i solen. Han havde dog planer om nede i haven 
at opføre en sekskantet pavillon, hvor han kunne sidde 
og skrive og iagttage naturen. Han lod træerne i haven 
tynde ud og plantede mirabelletræer. Hvis han havde set 
et rådyr eller en hare på marken, fortalte han om det til 
Stoklund. 

Ingen på Læsø interesserede sig for Jorns billeder. Det 
var dengang et kulturelt u-land. Man forstod ikke den 
måde, han arbejdede på. 

Ud over keramikeren Erik Nyholm var Jørgen Haugen 
Sørensen den eneste danske kunstner, som Jorn havde 
kontakt til. Med et forskud fra Birch havde Haugen Sø¬ 
rensen i 1965 købt en lille vinkelgård, Svinehave på Tho- 
rasvej 4.1 1970 solgte han den og købte den meget større 

Søbygård øst for Byrum. Derved kom han til at bo endnu 
tættere på Jorn. 

Jørgen Haugen Sørensen kom hos Jorn - og omvendt. 
Haugen Sørensen var ret forhutlet dengang og kom op 
til Bangsbohave for at få gratis øl og mad. “Så blev jeg 
forstyrret igen”, kunne Jorn udbryde, når Haugen Søren¬ 
sen var gået. De sad ved det lille bord i køkkenet. Jørgen 
Haugen Sørensen forklarer, at når man var sammen med 
Jorn, så talte han i ét væk. Jorn elskede at fortælle histo¬ 
rier - f.eks. om den spanske borgerkrig. Jorn fyldte rum¬ 
met. Han var et skægt og levende menneske og kunne 
le, så hele huset rystede. 

Han kunne også blive reserveret og optræde som en 
meget sky person. Så ville han have ro. Ville være alene. 
Jorn kunne forsvinde. Han var hemmelighedsfuld og 
sagde ikke til nogen, hvad han ville gøre. Han gjorde 
det bare - fordi han godt kunne lide, det kom som en 
overraskelse. 

De to kolleger diskuterede kunstteoretiske emner. 
Jorn tog den slags meget bogstaveligt. Han troede f.eks. 
ikke på, at en uendelig linje er krum. Han troede hel¬ 
ler ikke på, at man kan folde og halvere noget ud i det 
uendelige - på et tidspunkt er der ikke mere materiale, 
hævdede han. 

Hvis man talte med Jorn, og samtalen blev afbrudt - 
måske fordi han skulle af sted - så var det sådan, at når 
man mødte ham næste gang - måske et halvt år senere - 
så fortsatte han samtalen, lige hvor den var blevet afbrudt. 

Jorn var en blanding af et meget fint menneske og lidt 
af en bisse. Derfor var han så morsom, og man kunne 
føle sig helt høj efter at have været sammen med ham. 

Det var ikke uden grund, at Jorn i 1957 havde skænket 
et billede med titlen Jægeren til Umberto Gambetta. Det 
var hans ven i Albissola, og en aften i september 1969 
havde de siddet og drukket sig fulde. Jorn havde fortalt 
om Bangsbohave og besluttede at vise Umberto huset 
med det samme. 

I kalenderen skrev Jorn ud for søndag 28. september 
1969 “rejst til Paris med Bertho”. Ud for mandag 29. sep- 

tember “Paris. Med Bertho til Aarhus mandag”. Tirsdag 
31. september 1969 “rejst til Frederikshavn med Bertho 
og Ole”. Onsdag 1. oktober noterede Jorn lakonisk “på 
Læsø med Ole og Bertho”. 

Umberto Gambetta skulle prøve at gå påjagt på Jorns 
grund. Jorn brød sig ikke selv om det og bad derfor Er¬ 
land Stoklund - der havde jagthund - om at gå med. “Pas 
på, han skyder på alt, om det så er en gråspurv”, advarede 
han. 

Allerede næste dag, torsdag 2. oktober 1969, tog de 
tilbage til Silkeborg. Fredag 3. oktober skrev Jorn i ka¬ 
lenderen “rejst til Fredericia med Bertho, der fortsatte til 
Italien. Tilbage til Aarhus hos Kjærholm. Aarhusbåden 
om natten til København”. 

Det rastløse program, hvor der dagligt blev skiftet op¬ 
holdssted, nærmest som om Jorn følte sig forfulgt, var 
typisk for perioden. 

Oprindelig havde Jorn frigjort sig fra det indremis¬ 
sionske miljø, som han kendte fra sin opvækst. På Læsø 
stødte han ind i det igen. Lis og Erland Stoklund var 
troende mennesker og har utvivlsomt været chokerede 
over deres nye nabos levemåde. 

Stoklund fik 150 kr. om måneden for at passe huset og 
tænde for oliefyret, når Jorn ringede og sagde, han var på 
vej. I januar 1971 købte Jorn Jørgen Haugen Sørensens 
gamle landrover, vist model 1954, og den skulle Stoklund 
også holde køreklar. 

I begyndelsen var relationen mest pekuniær, og da 
de månedlige penge holdt op med at blive anvist i løbet 
af vinteren 1969-70, indstillede Stoklund arbejdet. Det 
havde store konsekvenser, da det i januar 1970 satte ind 
med streng frost. Vandrørene og radiatorerne sprang, 
hvad der forårsagede stor vandskade i det nyistandsatte 
hus. Da Ole Jorn, Frank Lund og et par andre kamme¬ 
rater ankom i januar 1970 for at besigtige ejendommen, 
blev de fjendtligt modtaget. Vandrørene var sprunget, så 
de ikke kunne tappe vand, men naboen ville ikke give 
dem vand. I stedet måtte de smelte sne. 

Modsat de fleste andre danske kunstnere forstod Jorn, 

hvad en dygtig gallerist kunne gøre for ham. Birch var 
medvirkende til, at Jorn var blevet så populær. Birch stod 
for alt det praktiske. Han skulle organisere det hele: køre 
bil for Jorn, sætte Bangsbohave i stand, betale regninger, 
hver måned sende penge til Jorns børn, købe farver, lær¬ 
reder og samle lister til blændrammer og sætte lærred 
på. 

Birch skrev hele tiden til Jorn og beklagede sig over de 
regninger, han havde betalt. 23. maj 1969 skrev Birch, at 
“jeg har lagt 50.000 kr. ud for dig. Troels Jorn siger, der 
ingen penge er kommet. Jeg kan sælge dine billeder, når 
jeg har nogle”. 12. december samme år skrev Birch atter, 
at “jeg har ingen penge til at betale for dig i banken eller 
på Læsø. Jeg kommer til Paris og henter 3-4 mindre ting 
og tager ud og sælger dem. Er det en ide?” Der skete 
åbenbart ikke meget, for 2. juni 1970 skrev Birch, at “mit 
tilgodehavende er nu 42.883 kr. Kan du give mig seks 
mindre ting her i sommer, så jeg kan få lidt skillinger i 
banken”. Birch bad tit Jorn om “nogle små hurtige, gerne 
med rød, for de sælger bedst”. Jorn var ikke uvillig, og i 
begyndelsen var det den slags, han malede på Læsø. 

Jorn troede ikke på autoriteter. En dag kom han kø¬ 
rende på Læsø i sin landrover og stødte ved et uheld 
sammen med en anden. Føreren af den anden bil styr¬ 
tede ud og var meget ulykkelig og bad så mindeligt Jorn 
om ikke at anmelde uheldet til politiet, “for jeg har ikke 
kørekort”. “Jamen, det har jeg da heller ikke”, svarede 
Jorn med et grin. Birch havde en beach buggy, men da 
han kun brugte den til at køre ned til stranden, anså han 
det for unødvendigt med nummerplader. Begge følte sig 
tilpas med de uregulerede forhold på Læsø. 

Jorn spiste tit på Østerby Hotel, og hver gang betalte 
han det dobbelte af, hvad maden kostede. Det var for at 
vise, at det var en stor mand, der var kommet til øen. 

Jorn indrettede sig primitivt i sine boliger. Han var 
vant til at bo på hotel - hvor man kun har det mest ele¬ 
mentære omkring sig - og privat havde han det sådan, 
at han ikke omgav sig med for mange ting. 

Det var først efter hans død - da Bangsbohave i en 


Næste opslag: 

8 Børge Birch 
ca. 1966. 

9-10 Asger Jorn: 
Himmelhund, 1970. 
Olie på lærred, 

73 x 92 cm. Henie- 
Onstad Kunstsenter, 
Høvikodden. Forside 
og bagside. Det blev 
udstillet på Øjets 
blikstille i april 
1972 og er med 
stor sandsynlighed 
malet på Læsø, men 
ingen eller meget få 
af billederne fra den 
udstilling er betegnet 
Læsø på bagsiden. 
Der står således hel¬ 
ler ikke Læsø på bag¬ 
siden af titelbilledet, 
Øjets blikstille, som 
tilhører Louisiana. 
“En himmelhund ” 
var datidens slang¬ 
udtrykfor en person, 
som kan klare det 
hele. Det må vist 
være et portræt af 
Børge Birch. 

årrække blev udlejet til turister - at der blev opført en 
skillevæg i soveværelset i atelieret. I Jorns tid stod sengene 
i den ene ende, og der var håndvask og toiletkumme i 
den anden - uden adskillelse. 

Det eneste, han var interesseret i, var almueting og 
bondemøbler. En smule inventar stod i huset fra den 
forrige ejer. Andet kom fra et dødsbo på den trelængede 
tanggård på Lille Strandgårdsvej 1, hvorfra Jorn erhver¬ 
vede en slagbænk, en kommode og en aflang skammel. 
Troels Jorn kørte rundt i landroveren til steder, hvor man 
kunne finde bondemøbler samt gamle glas og tallerke¬ 
ner. På en tanggård ved siden af Østerby Kirke boede 
Leo Becker, søn af forfatteren Knuth Becker. Der var et 
forfærdeligt svineri, men mange gamle ting, og her købte 
Troels Jorn den anden slagbænk, som står på Bangsbo- 
have. 

Nu skulle gården sættes i stand efter vandskaden i ja¬ 
nuar. 12. juli 1970 skrev Birch til Jorn, at “jeg skal gøre 
en meget stor indsats for at Bangsbohave er helt klar fra 
20.-30. september. Det er meget svært med arbejdskraft 
her lige nu, men jeg går i krig, og du skal nok finde et 
dejligt hus, når du kommer”. Jorn ankom dog, før Birch 
havde regnet med. 

En aften i slutningen af august sad Peter Bramsen på 
Bjørnø og kiggede ud over vandet. Der var mørkt, og 
det eneste, man hørte, var bølgerne. Pludselig blev stil¬ 
heden brudt af nogen, som spillede Ølhunden giammer på 
trompet ude fra vandet. I en fart fik Bramsen tændt en 
petroleumslygte og løb ned til stranden. 

Rundt om pynten sejlede et stort træskib, og i stævnen 
stod Asger Jorn og spillede trompet. Ombord var desuden 
Troels Jorn, to af dennes kammerater og den ene kam¬ 
merats mor og far, som var kaptajn på skibet. 

Få dage senere sejlede det lille selskab til Kiel - det 
gjorde man dengang - for at hente toldfrie øl. Kammera¬ 
tens forældre lagde skib til, og Jorn gav selve turen. Han 
var meget rationel: Hvor mange er vi... i hvor mange 
dage ... det blev tusind øl samt et større lager af spiritus. 

Herfra sejlede skibet til Ærø, hvor man fik følgeskab af 
Otto van de Loo. Han ankom i en splinterny plasticmo¬ 
torbåd, og ombord var også hans datter Marie-José, hans 
nye veninde Ilse og dennes datter Bettina. 

Herfra gik det op gennem Lillebælt. Jorn kunne godt 
lide at prøve at drikke folk under bordet, og måske har 
han søgt at gøre det med Otto van de Loo, men van de 
Loos veninde var forarget over selskabet. Derfor sejlede 
de bagefter i motorbåden, mens Jorn og Bramsen var 
ombord på sejlskibet og kunne give den en tand til. 

Jorn vidste, at Bramsen oprindeligt ville være sømand, 
så når Jorn tog violinen frem, var der altid et par sen¬ 
timentale sømandssange til ære for Bramsen. Bramsen 
stod af i Aarhus eller Grenaa, fordi han skulle tilbage til 
familien og sin egen båd på Bjørnø. Jorn stod muligvis 
også af her og tog toget til Frederikshavn, fordi han ikke 
var begejstret for at sejle. 

Over for Bramsen havde Jorn talt en del om huset på 
Læsø. Jorn elskede at fortælle historien om, hvordan han 
havde købt huset ubeset af en mand, han havde truffet i 
et tog. 

Imens gik Ole Jorn og Frank Lund og arbejdede på 
Bangsbohave for at udbedre ødelæggelserne efter vin¬ 
terens vandskade. De var ankommet 16. august og blev 
til 28. august. Da det forlød, at et kæmpestort træskib 
var gået til kaj i Vesterø Havn, smed de, hvad de havde i 
hænderne, og tog ned og oplevede, hvordan der sydede 
af liv ombord. 

Der fulgte flere dage med fester, hvor Jorn spillede på 
violin, Otto van de Loo på harmonika og de unge men¬ 
nesker på guitar. Da venner og forretningsforbindelser 
forlod Bangsbohave, blev kun sønnerne Troels og Ole 
samt dennes ven Frank Lund tilbage. Det blev hverdag 
og tid til at snakke, og Jorn arbejdede i atelieret. 

Denne sommer fandt Jorn også tid til at tage til Hjør¬ 
ring for at arbejde på I. Chr. Sørensens litografiske værk¬ 
sted. I 1952 havde Jorn tegnet syv litografier, som aldrig 
var blevet trykt i oplag. Nu rettede han dem igennem, 
ændrede farverne og udgav dem under titlen Silkeborg 

11 Asger Jorn og 
Nanna Enzensber- 
ger, formentlig foto¬ 
graferet i Albis sola 
i sommeren 1972. 
























12 AsgerJorn: 
Farvelfærd, 1970. 
Olie på lærred, 

46 x 55 cm. Moti¬ 
vet er en mand, der 
skjuler ansigtet i 
en kvindes hår, og 
ligesom andre mo¬ 
tiver fra 1970-71 
blev dette anvendt 
i et farvetræsnit, 
Message essori- 
stique (1971). In¬ 
spirationen stam¬ 
mede fra Edvard 
Munchs træsnit 
Mandshoved i 
kvindehår (1896). 






Suiten , fordi de var blevet til under hans ophold på tu¬ 
berkulosesanatoriet i Silkeborg 1951-53. 

Et par år senere viste Galerie Birch udstillingen Øjets 
blikstille med i alt sytten malerier. Heraf var et enkelt malet 
1963-71, mens de øvrige fordelte sig med otte fra 1970 og 
otte fra 1971. De otte værker dateret til 1970 er forment¬ 
lig malet på Læsø i august-september det år. Et af dem, Det 
utilgængelige forræderi , er med sikkerhed et Læsøbillede, for 
det er med på et af de fotografier, som Frank Lund tog på 
Bangsbohave i august 1970. Hovedparten af de otte bille¬ 
der er “nogle små hurtige” malet på opfordring fra Birch. 

Et af de interessante er Himmelhund. “En himmelhund” 
var dengang et meget brugt slangudtryk for en person, 
der kan det hele. Måske er det i virkeligheden et portræt 
af Børge Birch. Det er et af de mange sene billeder, hvor 
Jorn satte blå og rød sammen. Jorn brugte to forskellige 
blå farver. Den ene var pariserblå, der har det grønne 
gemt i sig. Derfor bruges den blandet med gul til at skabe 
en smuk grøn. Den anden er ultramarinblå (og kobolt¬ 
blå), der har det røde gemt i sig; derfor bruges ultramarin 
blandet med rød til at skabe en smuk violet. Når rød sæt¬ 
tes op mod ultramarin, bliver det Middelhavet. Når Jorn 
valgte at sætte rød op mod pariserblå, blev det Kattegat, 
fordi den røde kalder den grønne komplementærfarve 
frem i den pariserblå. Et andet af de interessante billeder 
hedder Farvelfærd. Titlen har ikke meget med motivet at 
gøre, for det forestiller en mand, som skjuler sit ansigt i 
en kvindes hår. Formentlig skildrer det Jorns forhold til 
Nanna Enzensberger, som han havde mødt få måneder 
inden. 

I det tidlige forår 1970 havde Jorn været på en ver¬ 
densrundrejse. Turen var begyndt i januar i St. Gallen i 
Schweiz, hvorfra han fløj til New York. Her havde han 
10. februar fernisering på en udstilling hos John Lefebre 
Gallery. I marts var han i Las Vegas, Honolulu og Hawaii, 
og derefter rejste han til Kyoto og Tokyo, hvor Susanne 
studerede. Efter et ophold fortsatte han med Susanne til 
Hongkong, New Delhi, Teheran og Beirut. Rejsen slut¬ 
tede, hvor den var begyndt, i St. Gallen i april 1970. 

Ved ferniseringen i Lefebre Gallery havde han truffet 
Nanna Enzensberger, som efter Jorns hjemkomst duk¬ 
kede op i Colombes og indlogerede sig på det lokale ho¬ 
tel. Første gang, Birch nævner at have truffet hende i Pa¬ 
ris, er i et brev dateret 2. juni 1970. Erland Stoklund har 
forklaret, at da hun senere på sommeren kom til Læsø, 
præsenterede Jorn hende som sin sekretær. Stoklund 
tænkte, at det i så fald måtte være hans privatsekretær. 

I de første år havde det været sådan, at Jorn var alene 
og malede. Der indtraf en forandring omkring den tid, 
da Nanna ankom. Nu var der flere mennesker omkring 
ham, og der begyndte at ske mere. 

Nanna ankom først, efter at gæsterne fra sejlturen var 
taget afsted. Hun var meget musikalsk, og hun og Jorn 
spillede sammen. Jorn havde indkøbt alle mulige instru¬ 
menter, bl.a. en kornet, som han ville have, at Jørgen 
Haugen Sørensen skulle spille på. Selv spillede Jorn på 
violin og trompet. Han ønskede, at de alle tre skulle spille 
sammen. Nanna spillede på en slags banjo. 

Efter Jorns død blev Nanna med sønnen Ib boende 
halvandet år på Bangsbohave. Hun var ludfattig, og de 
havde næsten intet at leve af. Ingen ville have med den 
unge kvinde at gøre, fordi hun var tysker. 

Jørgen Haugen Sørensen fortæller, at en dag kom 
Jorn kørende i landroveren med Nanna ved posthuset i 
Byrum. En lille rød bil var parkeret lige foran. “Jeg kan 
ikke lade være, jeg kan ikke lade være”, skreg Jorn og 
kørte lige op i den holdende bil. “Det var også Jorn”, 
som Jørgen Haugen Sørensen tørt bemærkede. 

Jorns mor, Maren Jørgensen, døde i september 1970. 
Formentlig er Jorn og Nanna taget fra Læsø til begravel¬ 
sen i Silkeborg og derfra videre til Colombes. 

Der gik et år. 1. maj 1971 skrev Jorn til Birch: “Jeg regner 
med at komme til Danmark midt i juni og håber, at du 
vil sørge for, at der foreligger et sæt oliefarver med flere 
tuber af alle cadmiumfarver, grøn émeraude, koboltblå, 
ultramarinblå, monastralblå, rød lak, koboltviolet, even¬ 
tuelt andre grønne og godt med sort plus 5 kg titanhvidt 

13 Asger Jorn ar¬ 
bejder i atelieret på 

Bangsbohave. Han 
står foran Uden 
titel, 1971. Olie på 
lærred, 97 x 130 cm. 

Atkins nr. 1938. 

14 Asger Jorn: Bel- 

Billedet er anbragt 

Air, 1971. Olie på 

på den lave hylde 

lærred, 89* 116 cm. 

på endevæggen. I 

En mand klædt i 

forgrunden det lille 

grønt og med Joms 

bord med pensler og 

ansigtstræk suger 

farver. Fotograferet i 

den “gode luft ” ned 

august 1971. 

i de syge lunger. 



15 Asger Jorn: 
Hvisken, 1971. 

Olie på lærred, 

81 x 100 cm. Henie- 
Onstad Kunstsenter, 
Høvikodden. Den 
nedgående sol 
farver himlen rød 
og gul. Himlen 
dirrer, fordi den er 
malet med slyngede 
penselstrøg som hos 
Edvard Munch. 

En langstrakt sky 
ligner halsen på en 
svane - der snarere 
skriger end hvisker. 
Det fugleagtige 
væsen til venstre 
kaster en slagskygge, 
som det ofte ses hos 
Edvard Munch, og 
stirrer frontalt på os. 
Jorden er rød. Som 
en diagonal ligger 
til højre en nordisk 
kvinde med blå øjne, 
blondt hår og lys 
hud. Hvorfor lig¬ 
ger hun der - man 
tager ikke solbad om 
aftenen. 


el. lign. En rulle lærred ca. 2 m bred ville også være godt. 
Jeg har nu haft atelieret i Bangsbo så længe, at der skal 
til virkelig at ske noget der”. 

I samme brev bad han Birch om at finde et hus på 
Læsø, hvor direktøren for Kestner-Gesellschaft i Hanno¬ 
ver, Wieland Schmied, hans kone og deres barn kunne 
bo til leje de sidste to uger af juni. De ville ankomme 
omkring 17. juni. 28. maj rapporterede Birch tilbage til 
Jorn, at farver samt lærred var ankommet, og at landrove¬ 
ren stod køreklar. 

20. og 21. juni 1971 var et større hold samlet på Bangs- 
bohave. Wieland Schmied, Guy Atkins og Otto van de 
Loo var ankommet for at forberede den udstilling hos 
Kestner-Gesellschaft, som åbnede 16. februar 1973. 
Nanna var der også - højgravid. Selskabet tog over til 
Birch for at se det store vægmaleri og var bagefter ude 
at køre i hans beach buggy. Den sad fast i sandet, så de 
måtte skubbe den fri - og det var ved at gå galt for den 
højgravide Nanna. 

Til stede var også Troels Andersen, der siden 1961 
havde assisteret Guy Atkins med at registrere Jorns bil¬ 
leder, og som nu lå i position til at blive den kommende 
leder af Silkeborg Kunstmuseum. Andersen ønskede, 
at han og Jorn skulle være helt enige om, hvad der var 
hensigten med museet. Derfor arbejdede de på en fælles 
Aftale om museets fremtid, som skulle forelægges bestyrelsen. 

Det fremgår af Andersens dagbog, at Jorn erklærede, 
at patafysikerne, le ttriste rne og situationisterne var de 
mest avantgardistiske i Paris efter Anden Verdenskrig. 
Andersen spurgte Jorn, hvorfor han havde samlet værker 
af James Whistler til museet. “Det er fordi Whistlers bil¬ 
leder er selvdestruktive. Whistler ødelægger selv det, han 
har bygget op i billederne”, svarede Jorn. 

Helt generelt udtalte Jorn, at “det er ikke det, man 
selv tror, man gør, der har betydning. Det er noget helt 
andet, man gør, hvis man i det hele taget laver noget”. 
Andersen noterede i dagbogen, at der i atelieret stod 
to-tre store billeder, blot påbegyndt med undermaling i 
form af store, grove strøg. 

16 Børge Birch 
foran Øjets blikstille 
(1971), som i dag 
tilhører Louisiana. 
Det var hovedbilledet 
på udstillingen af 
samme navn, som 
åbnede 26. april 
1972 på Galerie 
Birch. Af udstil¬ 
lingens sytten bil¬ 
leder var otte malet i 
1970 og otte i 1971, 
alle formentlig på 
Læsø. 




Det var lige omkring sankthans, og solen stod højt 
på himlen. Der var helt stille - det virkede, som om selv 
tiden stod stille. I dagbogen kaldte Andersen det nirvana. 
Andre må have haft en lignende oplevelse, for titlen på 
Galerie Birchs udstilling blev netop Øjets blikstille. 

Den røde tråd gennem Jorns liv var et ønske om at 
udforske Nordens særlige kultur og billedverden. I de¬ 
cember 1961 havde han oprettet Skandinavisk Institut 
for Sammenlignende Vandalisme, der skulle stå for en 
serie på 24 bind om 10.000 års nordisk folkekunst. For 
egne midler ansatte han Gérard Franceschi og Ulrik Ross 
til at optage bogseriens fotografier - bl.a. på Gotland i 
sommeren 1964. Af flere grunde måtte Jorn i marts 1967 
indstille projektet. 

I kalenderen for 1969 skrev Jorn ud for 19. juni, at 
han arbejdede på instituttet med Didrek-fotos. Han var 
ved at være afklaret omkring, at han nu i stedet ville lave 
en enkelt bog med myterne om Didrek. Grundstammen 
heri skulle være Franceschis fotografier fra Grotlingbo 
Kirke på Gotland, Jørgen Sonnes gendigtning af sagaen 
om Kong Didrek samt en tekst af den danske sprogfor¬ 
sker Niels Lukman. I 1943 havde Lukman påvist, at det 
skandinaviske legendestof fra vikingetiden var et ekko 
af faktiske hændelser omkring Donau og Sortehavet i 
400- og 500-tallet. 

Jorn benyttede mødet med Guy Atkins og Troels An¬ 
dersen i juni 1971 til at gennemgå, hvad der var indsamlet 
af billedmateriale til bogen. I juli gjorde han en afstikker 
til Gotland med fly ledsaget af Niels Lukman og Guy 
Atkins. Han ville vise dem reliefferne på vestgavlen af 
Grotlingbo Kirke, den centrale del af hans materiale. De 
aflagde også besøg hos den estiske kunsthistoriker Armin 
Tuulse, den bedste kender af øens middelalderlige kunst. 

I første del af august var Jorn i Randers for at sætte sit 
keramiske relief op i kulturhuset. Bagefter tog han tilbage 
til Læsø og erklærede over for Erland Stoklund: “Ja, nu 
har jeg knoklet som en gal, og så er det Matie, der snup¬ 
per alle pengene”. I december 1969 - dvs. før han mødte 
Nanna - havde han underskrevet en skilsmissebegæring. 

17 Asger Jorn: 

Uden titel, 1971. 
Akvarel på papir, 

25 x 22 cm. Mu¬ 
seum Jorn, Silkeborg. 
Udført på Læsø. 
Oprindelig gave fra 
Asger Jorn til foto¬ 
graf Poul Pedersen. 


Han udførte relieffet for at få råd til skilsmissen og derved 
slippe for de månedlige betalinger til Matie. Endelig var 
trykket på Jorns skuldre ved at blive lettet. 

Aarhus Festuge 1971 blev holdt i den første uge af sep¬ 
tember. Fotograf Poul Pedersen stod bag to udstillinger 
i Kunstbygningen. Den ene var med de 21 lystegninger, 
som han og Jorn havde lavet i 1953 - i sanatorietiden - 
og som nu var blevet kopieret på fotografisk lærred. Jorn 
blev bedt om at komme til Aarhus for at signere dem, 
men var ikke rask og indvilgede først, da Poul Pedersen 
tilbød at sende et fly til Læsø for at hente ham - og 
bringe ham tilbage om aftenen. Jorn medbragte som gave 
en akvarel - formentlig udført på Læsø - et selvportræt 
med lang næse. Det var et forarbejde til Nasobois, et af 
de farvetræsnit, som han udførte senere på efteråret i 
Peter Bramsens værksted, blot spejlvendt, fordi det nu var 
trykt. Af Edvard Munch havde han lært, at man kunne 
tage et motiv fra et maleri eller en akvarel og skære det 
uændret på en træplade. Det gjorde intet, at det derved 
blev spejlvendt. 

Den anden udstilling var en afprøvning af stoffet til 
Didrek-bogen. I udstillingskataloget var trykt et uddrag 
af Jørgen Sonnes gendigtning af sagaen og et udvalg af 
fotografierne fra Grotlingbo Kirke. Udstillingen bestod 
af fotostater af motiver, der knyttede sig til Didrek-myten. 
Niels Lukman holdt åbningstalen. 

Birch var et rigtigt mandfolk, som ud over motorløb 
interesserede sig for professionel boksning, og da Jorn 
aldrig deltog i sine egne ferniseringer, tog de torsdag 
2. september i stedet til et stort boksestævne i Vejlby- 
Risskov Hallen med Tom Bogs og Jørgen Hansen som 
hovednavne. 

Han havde gjort en undtagelse fra sit princip om 
ikke at lade sig interviewe. Fredag 3. september 1971 
bragte Midtjyllands Avis artiklen “Asger Jorn fandt sit 
fristed på Læsø” skrevet af Carsten Elsted og med nye 
fotografier af Bernth Christensen. Jorn forklarede, at 
“tidligere har tiden kun tilladt kortere ophold på øen 
(...), men i år har han opholdt sig hele sommeren på 

18 Illustration til 
Asger Joms artikel 
Poesiens Våg i det 
svenske tidsskrift 
Byggmåstaren, 30. 
årgang nr. 4, 1951. 
Joms billedtekst lød: 
“Indisk alpona. 
Tegnes hver morgen 
foran indgangen. 
Folkets kunstneriske 
traditioner er grund¬ 
laget for al kunst ”. 

19 Asger Jorn: 
Alpona - skrevet 
isand, 1971. 

Olie på lærred, 

163 x 130 cm. Det 
har ikke været mu¬ 
ligt at få adgang 
til billedet, men det 
menes, at det er 
betegnet Læsø på 



















denne vidunderlige plet. Asger Jorn har også flere gange 
holdt jul og nytår på gården”. Det sidste virker ikke helt 
sandsynligt. Jorn føjede til, at “han led af hjemve, når 
han var i gang med opgaver ude i Europa”, og derfor 
havde han købt gården. 

Om udstillingen af fotografier af Didrek forklarede 
Jorn, at “heri ser han den gamle strid mellem syd og 
nord, der er ekstra aktuel i dag, hvor syd og nord måske 
knyttes sammen i Fællesmarkedet”. Udstillingen var Jorns 
indlæg i den debat om Danmarks og Norges tilknytning 
til Fællesmarkedet, som rasede i 1971 og 1972. 

I brevet til Birch fra 1. maj 1971 havde Jorn til slut 
skrevet, at “jeg har nu haft atelieret i Bangsbo så længe, 
at der skal til virkelig at ske noget der”. 

Det kom til at holde stik. Otte af billederne fra Øjets 
blikstille er dateret med årstallet 1971. To af dem er af de 
“små hurtige”, mens seks er store, gode malerier. Alle 
otte er formentlig malet på Læsø. 

På titelbilledet, Øjets blikstille , kan man med lidt god 
vilje se de grønne farver fra naturen omkring Bangsbo. 
Et andet maleri med titlen Det viser sig er et mærkeligt 
billede. Jorn havde anvendt motivet på en plakat til en 
udstilling i december 1970 i Galerie Jeanne Bueher i Pa¬ 
ris. Bagefter har han så udført det som maleri - hvad der 
må siges at være en usædvanlig rækkefølge. Bel-Air e r et 
meget anderledes billede på grund af den lyse bund. Det 
forestiller en mand i grønt tøj med Jorns karakteristiske 
ansigt med fuldskægget. Begejstret slår han ud med ar¬ 
mene. Her kan han ånde; her er “god luft”. 

Hvisken bærer i titlen en skjult reference til Edvard 
Munchs Skriget , men måske er det i virkeligheden Som¬ 
merens bål fra 1969, som Jorn har givet en mere dramatisk 
udformning. Himlen er farvet rød og gul, og især den 
ene sky er kommet til at ligne halsen på en skrigende 
svane. Det er et gådefuldt billede, for hvad betyder den 
blodrøde jord, den blå-grønne dæmoniske fuglefigur til 
venstre og den nøgne, blonde nordiske kvinde, som lig¬ 
ger udstrakt på jorden til højre. Hvem er hun? Nanna 
var en mørkhåret sydeuropæisk kvinde. 

Jordens fødsel er en skildring af den gravide Nanna. Den 
nyjorns fødsel blev dl jordens fødsel, og senere på året 
gentog han motivet på det store farvetræsnit Le future du 
passé. 

Alpona er det bengalske navn på de mønstre, som in¬ 
diske kvinder maler på jorden med hvid rispasta. Jorn 
havde formentlig set fænomenet på verdensrundrejsen. 
Folkekunst malet direkte på jorden har i det hele taget 
været inspirationskilde for meget maleri efter Anden Ver¬ 
denskrig. Alpona - skrevet i sand er et væsentligt billede, 
der kæder den unge og den sene Jorn sammen. I en 
artikel i det svenske tidsskrift Byggmåstaren havde han i 
1951 anvendt et foto af de indiske mønstre som illustra¬ 
tion til sine tanker om det bølgende ornament. Det var 
lidt upræcist, fordi alpona rent faktisk er et geometrisk 
mønster. Nu - 21 år senere - vendte han tilbage til disse 
ideer, men alligevel på en helt anden måde. Mange af 
Jorns billeder har dybest set en landskabsstruktur med 
en forgrund og en himmel foroven, men med Alpona - 
skrevet i sand frigjorde han sig fra dette og bredte i stedet 
et mønster jævnbyrdigt ud over hele fladen. Hjulpet på 
vej af mønsterets bundne form var han nået frem til en 
anden måde at male på. Billedets hvide farve refererer 
til, at mønstrene tegnes med rispasta. 

Øjets blikstille åbnede 26. april 1972 på Galerie Birch - 
og fik forøvrigt en direkte hadefuld modtagelse af de 
danske anmeldere. “Den mangetydighed, der før kvalifi¬ 
cerede Asger Jorn, er blevet slappere og en anelse diffus, 
som præsenteredes man for sommerdøsige notater: Til¬ 
løbet til noget, der skulle være blevet et billede af Asger 
Jorn. Hele den spændende og vedkommende symbolik, 
der tidligere lå lige under overfladen i hans arbejder - og 
var der i et par pletskud - anbringes nu med haglbøsse. 
Hvis den overhovedet er der. Alpona - skrevet i sand er 
et oplagt kønt billede. Alle de udvendige kvaliteter er i 
orden, og der er blevet et billede ud af det. Motivet kan 
være en strandbred, der gengives i nærlæsning og dæk¬ 
ket af ting. Overfladen står og vibrerer om et udtryk som 
hos Pollock. Men hvor er det ret beset, tilskueren skal 

med hen, og hvad demonstreres der ud over et æstetisk 
farveflip til en svimlende pris. (...) Varerne introduceres 
med fynd og klem. Asger Jorn har netop udført en serie 
farvetræsnit, som er blevet udbudt til salg. De annonceres 
med fed skrift i en gallerimeddelelse “Asger Jorn - sidste 
nyt fra Paris”, som drejede det sig om frække trusser”, 
skrev Hans Edvard Nørregård-Nielsen 2. maj 1972 i In¬ 
formation. 

På Øjets blikstille stammede otte billeder fra 1970 og otte 
fra 1971. De var formentlig alle blevet malet på Bangs- 
bohave. I april 2001 solgte Kunsthallen ved auktion 521 
Desorienteret succession , der ifølge kataloget er betegnet 
Jorn 71 Læsø på bagsiden. På to af Bernth Christensens 
fotografier fra interviewet i Midtjyllands Avis ses Jorn stå¬ 
ende foran Uden titel (Atkins nr. 1938) og bærende på 
Uden titel (Atkins nr. 1982), begge 1971. 29. oktober 1968 
havde Birch noteret i sin regnskabsbog, at han af Jorn 
havde købt fem små billeder malet på Læsø. I 1969 har 
det formentlig drejet sig om et lignende antal. Det vil 
sige, at Jorn har malet 30 billeder på Læsø. 

Der kom en lang periode, fra sommeren 1971 til efteråret 
1972, hvor Jorn ikke satte sine ben på Bangsbohave. Der 
eksisterer en meget sparsomt udfyldt kalender for 1972. 
Den viser et noget andet livsmønster end kalenderen for 

1969. Den rastløse rejsen omkring var stort set lagt på 
hylden. Måske fordi Jorn nu havde Nanna og den nyfødte 
Ib at tage hensyn til - eller ikke længere havde så mange 
kræfter. Når han i Albissola skulle gå fra stranden og op 
til huset, måtte han holde flere pauser undervejs. Det var, 
som om han ikke kunne få luft. Ind imellem kunne han 
blive grebet af stor træthed. Det var begyndt i sommeren 

1970, men var nu blevet meget værre. 

I januar 1972 var Jorn optaget af at gøre sine farve¬ 
træsnit færdige hos Peter Bramsen. I august afleverede 
han tolv nye billeder til brug for en udstilling hos John 
Lefebre Gallery. Ellers var han mest beskæftiget med at 
lave skulptur. Mange blev formet i ler; omkring tyve af 
dem blev også støbt i bronze - med individuel patinering 

af hele oplaget - og til slut kastede han sig over mar¬ 
morskulptur. Arbejdet med skulptur foregik i Albissola, 
Milano og Carrara. 

Verner Permild skrev 18. april 1972 til Jorn, at han var 
begyndt at tilrettelægge Didrek-bogen. Under et møde 
mellem dem i Colombes i midten af juli blev det beslut¬ 
tet at dele bogen i to bind, således at Jorns bidrag tog 
form af et selvstændigt bind. Derfor måtte Jorn rejse til 
Silkeborg i august for at søge efter nyt billedmateriale i 
instituttets arkiv. 

Der er et interessant hul i Jorns kalender mellem 25. 
august og 28. september 1972. Ud for fredag 25. august 
har han skrevet “rejste til London, Danmark (Silkeborg, 
København), traf van de Loo, Stockholm, Tuulse”. Det 
er tydeligt, at han er rejst til Danmark for at arbejde med 
billedmaterialet i instituttets arkiv i Silkeborg, og at han 
derefter har mødt Verner Permild i Dragør og Armin 
Tuulse i Stockholm. En måned senere, ud for torsdag 
28. september, har han skrevet “afrejst fra Colombes til 
Milano, aftalt fotografering med Schubert”. 

Spørgsmålet er, hvad han har foretaget sig mellem 25. 
august og 28. september. Han kan kortvarigt have været 
på Læsø. Den norske folkeafstemning om tilslutning til 
Fællesmarkedet blev holdt 24.-25. september 1972 og re¬ 
sulterede i et nej. Den danske foregik 2. oktober 1972 og 
endte med et ja. Jorn var formentlig på Bangsbohave på 
et tidspunkt i august-september og fik besøg af Per Hov- 
denakk lige efter eller måske snarere lige før den norske 
afstemning. Her malede Jorn sandsynligvis de billeder, 
som Troels Andersen fandt i ufærdig form, da han i 1978 
blev sendt op for at tømme metalskuffedarierne. 

Jorn mente, han blev overvåget, fordi han var imod 
Danmarks tilslutning til Fællesmarkedet. Der var blevet 
kastet en sten gennem et vindue til huset i Colombes. 
Jorn troede, det var fordi, han var imod Fællesmarkedet. 
Hovdenakk søgte at berolige ham og sagde, at det nok 
bare var skolebørn, for det vendte ud mod en smøge til 
en skole, og gennem den rude kunne man se Jorn sidde 
og skrive på skrivemaskine. 

Efter det norske nej og det danske ja gavjorn Birch be¬ 
sked på at skaffe penge til et hus i Norge. Han ville flytte 
og bad Hovdenakk lede efter et egnet sted. Hovdenakk 
gjorde dog aldrig forsøg på at finde et hus i Norge, fordi 
han fandt det hele lidt overspændt. 

Jorn satte alt ind på at få sit eget bind af Gotlands Did- 
rek færdigt. I to ringbind havde han samlet flere hun¬ 
drede fotos i motivkredse afledt af Didrek-historierne. 
Fra arkiver og museer over hele Europa og somme tider 
fra postkort og ugeblade hentede han elementer til sin 
billedrække. En tredjekorrektur af teksten lå allerede 
færdig, men redaktionen af det enorme billedmateriale 
var ikke afsluttet. 

17. november 1972 skrev Jorn fra Carrara til Birch, at 
“som vi har omtalt, regner vi med at holde jul på Læsø 
og glæder os til at sejer. Her har jeg gået og fumlet lidt 
med marmorskulpturer. (...) Det er ganske sjovt, men 
en langsom proces. Også med bronzerne kniber det at 
få dem færdige, men det kommer vel en dag”. 

På vej på juleferie var Jorn 20. december hos Verner 
Permild i Dragør for at drøfte det videre arbejde med 
Didrek-bogen. 

Næste dag var han i Silkeborg og benyttede lejlighe¬ 
den til at konsultere sin gamle læge fra indlæggelsen på 
sanatoriet i 1951-53. Grunden var vedvarende problemer 
med vejrtrækningen. Lægen konstaterede høj feber og 
lungebetændelse og ordinerede en penicillinkur. 

Fra Silkeborg ringede Jorn til Erland Stoklund og bad 
ham tænde for oliefyret, så der var varmt, når han ankom 
næste dag. 

Nanna og Ib rejste op fra Tyskland. Troels Jorn og hans 
hustru kom og blev en uges tid. Stoklund hjalp med at 
fælde et træ - det skulle være fra Jorns egen mark - og 
satte en fod på. Hos købmand Zeuthen havde Jørgen 
Haugen Sørensen hørt, at Jorn var syg, og kiggede forbi, 
men gik igen, da han fornemmede, at Jorns sønner ikke 
brød sig om besøget. 

Da Jorn ankom, havde han sagt til naboen, at han led 
af lungebetændelse. Lis og Erland Stoklund syntes, det 

var en sær lungebetændelse. Jorn havde skiftet kulør. Han 
var grå i huden. Det var tydeligt, at han var meget syg. 

Mellem jul og nytår fik Jorn en blodstyrtning og var 
sengeliggende. Han havde næsten ingen kræfter. Nanna 
sad ved siden af sengen og strikkede. Hun brugte meget 
tyndt garn, og det blev en slags halstørklæder med et 
hjerte i hver ende. Dagene gik, og strimlerne blev læn¬ 
gere og længere. 

Nytårsaften 1972/73 blev fejret hos familien Birch. 
Jorn gav som værtindegave Karie Birch en akvarel - for¬ 
mentlig det sidste, han har malet på Læsø. 

Per Hovdenakk havde 20. december skrevet, at han 
kunne komme forbi Læsø på vej til Silkeborg for at disku¬ 
tere en planlagt udstilling på Henie-Onstad Kunstsenter. 
Han ankom en af de første dage i januar. Han havde væ¬ 
ret i Hjørring og Frederikshavn og tog færgen over. Jorn 
lå og sov. Nanna gik ind og fortalte, at Hovdenakk var 
kommet, og Jorn kom ind for at hilse. De fik en bajer og 
snakkede. Jorn var meget mat, tydeligt mærket i ansigtet 
af sygdom. De talte sammen en halv time, så var Jorn atter 
træt og gik ind for at lægge sig og sove. Imens spadse¬ 
rede Hovdenakk en lang tur, fordi Nanna var optaget af 
den lille Ib. Da han kom tilbage om aftenen, gik Nanna 
i seng. Han sad i køkkenet og fik en bajer eller to, og så 
kom Jorn op igen. De snakkede. Jorn sagde: “Jeg er syg, 
jeg spyttede blod”. “Så må vi til læge med det samme”, 
svarede Hovdenakk. 

Næste dag tog de til Silkeborg og flyttede ind på Hotel 
Dania. Der blev atter ringet efter lægen fra sanatorieti- 
den. Ti minutter senere kom han, tilså Jorn, og derefter 
kørte de sammen til hospitalet. Derfra blev Jorn sendt 
til røntgenundersøgelse på lungeafdelingen på Århus 
Kommunehospital. Han skulle indlægges og gennemgå 
radiumbehandlinger - men insisterede på at komme til¬ 
bage til Læsø. 

“Jeg har noget arbejde, jeg skal have gjort færdigt”, 
forklarede han et par dage senere til Erland Stoklund. 
Det var de to ringbind med fotografier til Didrek-bogen, 
han tænkte på. 

20 Asger Jorn på 
vej ned fra papirate¬ 
lieret med de tidstypi¬ 
ske sortmalede lister. 
Øverst til venstre ses 
de gennemskinnelige 
tagplader og under 
dem arbejdsbordet 
med bordpladen dæk¬ 
ket af plastic. Her 
malede Jom akva¬ 
reller og gouacher. 
Oprindelig var sten¬ 
trinene helt nøgne, 
siden blev de beklædt 
med træ. Først efter 
Jorns tid blev der 
sat et gelænder op. 
Under armen bærer 
Jorn Uden titel, 
1971-72. Olie på 
lærred, 73 x 91 cm. 
Atkins nr. 1982. På 
fotografiet er maleriet 
endnu ikke helt fær¬ 
digt. Fotografiet er 
taget i august 1971. 


Side 54: 

21 Asger Jorn 
ved Bangsbohaves 
vandpumpe. Foto¬ 
graferet i oktober 
1968. 


Da Jorn ankom til Læsø, tog han først ind hos Jørgen 
Haugen Sørensen. Han havde en kasse øl og en flaske 
brændevin med. Lægerne havde sagt, at pletterne på lun¬ 
gerne ikke var rester efter den gamle tuberkulose, men 
et angreb af lungekræft, helt præcist i bronkierne. Jorn 
ville ikke tage hjem i huset og fortælle det til Nanna - 
men han kunne ikke drikke noget, kastede blod op, og 
det endte med, at Jørgen Haugen Sørensen kørte ham 
hjem. 

Få dage senere måtte han tilbage til lungeafdelingen 
på Arhus Kommunehospital. Jorn havde ringbindene 
med. Behandlingerne var udmattende, men hver gang, 
han var kommet sig en smule, fortsatte han side for side, 
billede for billede, med at planlægge Didrek-bogen. 

Onsdag 21. februar 1973 havde han besøg af Per Hov- 
denakk. Fra Oslo skrev Hovdenakk et par dage senere 
tilbage, at “jeg er meget glad for, at vi kunne mødes, og 
glad for, at du er i bedring”. 

I slutningen af marts kunne Jorn rejse sig fra hospitals¬ 
sengen. Det første, han gjorde, var at tage til Dragør, 
hvor han 24. marts sammen med Verner Permild, Troels 
Andersen og en grafiker gennemgik de 130 sider, han 
havde nået at sætte op. “Det er ikke engang halvdelen 
af mit materiale”, føjede han til. 

Herfra fortsatte han til Albissola i håb om, at varmen 
ville gavne lungerne, men det blev hastigt værre, og han 
måtte bringes hjem i ambulancefly. 1. maj 1973 døde 
Asger Jorn på Århus Kommunehospital. 

Fem år senere, i 1978, udkom Gotlands Didrek på grund¬ 
lag af hans efterladte anvisninger. 












Bangsbohavei dag 


Efter Asger Jorns død blev Bangsbohave i en årrække 
forpagtet af Erland Stoklund, som udlejede det til turi¬ 
ster. Siden stod ejendommen tom og endte som en ruin. 
I 2007 solgte Nanna Enzensberger Bangsbohave til de 
nuværende ejere, som gik i gang med den store istandsæt¬ 
telse og indviede det i 2009 med henblik på anvendelse 
som gæsteatelier for kunstnere. 









































facade mod mark(bagside) - atelier 



gavl stuehus - renoveret. 


facade moo 





































gavl stuehus - renoveret... 



gårdsplads - atelier 

